I dag, torsdag, byder på intet mindre end royalt besøg, når hendes majestæt dronning Margrethe går i land fra kongeskibet Dannebrog i Hobro og dagen igennem går på opdagelse i fjordbyen. Men der er ingen grund til at fortvivle, hvis du ikke kan være med til festlighederne dagen igennem - du kan nemlig følge dronningens besøg på TV2 Nords Facebookside, hvor vi sender live fra hendes ankomst og karettur gennem byen. Dagens program begynder allerede klokken 10, når dronning Margrethe officielt bliver modtaget ved Det Røde Pakhus på havnen i Hobro. Nok er majestæten 77 år gammel, men det får hende ikke til at tage et halvt dagsprogram - tværtimod bliver hun ved indtil klokken 21.30. I aftenens udsendelse klokken 19.30 sender TV2 Nord desuden 30 minutter med de bedste øjeblikke fra hele dagen og fra den afsluttende havnefest i Hobro. Og skulle man være blevet ekstra nysgerrig efter selv at se dronningen, har man chancen i morgen, fredag. Her besøger hun nemlig Mariagerfjord om formiddagen, før kongeskibet sejler videre på dette års sommertogt. Du kan følge besøget her .
TV2 Nord følger i hælene på dronning Margrethe, når hun klokken 10 og dagen igennem besøger Hobros kultur- og erhvervsliv som del af dette års sommertogt.